|  |
| --- |
| **বেসামরিক বিমান পরিবহন ও পর্যটন মন্ত্রণালয়** |

**১.0 ভূমিকা**

চিরায়ত বাংলার অনিন্দ্য-রূপ সৌন্দর্যকে ভিত্তি করে পর্যটনশিল্পের বিকাশের মাধ্যমে অর্থনৈতিকভাবে দেশকে সমৃদ্ধ করা এবং বিমান পরিবহণ সংস্থাকে আধুনিকায়ন করা ও গ্রাহকসেবা প্রদানের ব্যবস্থা আন্তর্জাতিক মানে উন্নীত করা বেসামরিক বিমান পরিবহন ও পর্যটন মন্ত্রণালয়ের মূল লক্ষ্য ও উদ্দেশ্য। এ উদ্দেশ্য অর্জনের জন্য মন্ত্রণালয় কর্তৃক বিভিন্ন কার্যক্রম গ্রহণ করা হয়েছে যার দ্বারা নারীদের আর্থ-সামাজিক উন্নয়ন নিশ্চিত হয়ে থাকে। দেশের বিভিন্ন হোটেল-মোটেল, রিসোর্ট, পার্ক, পিকনিক স্পট, ট্যুর অপারেটর কোম্পানি, ট্রাভেল এজেন্সি ইত্যাদি সেক্টরে নারীর কর্মসংস্থান হচ্ছে এবং বিভিন্ন নারী উদ্যোক্তা তৈরি হচ্ছে এবং নারীরা আর্থিকভাবে সাবলম্বী হয়ে উঠছে। এছাড়া বিমান পরিবহণেও নারীরা প্রত্যক্ষভাবে অংশগ্রহণ করছে। বেসামরিক বিমান পরিবহন ও পর্যটন মন্ত্রণালয় এবং আওতাধীন সংস্থাসমূহ নারীর ক্ষমতায়ন এবং সুযোগ-সুবিধা বৃদ্ধিতে গুরুত্বপূর্ণ ভূমিকা পালন করছে।

**২.0 আইন, পরিকল্পনা দলিল ও নীতিমালায় বর্ণিত নারী উন্নয়নে মন্ত্রণালয়/বিভাগের ম্যান্ডেট**

মন্ত্রণালয়ের কার্যবণ্টন (Allocation of Business) তালিকায় নারী উন্নয়নের জন্য সুনির্দিষ্ট কোনো বিশেষ লক্ষ্যমাত্রা অর্জন কিংবা প্রতিশ্রুতি বাস্তবায়নের অঙ্গীকার না থাকলেও এ মন্ত্রণালয়ের কার্যক্রমে নানাভাবে নারী উন্নয়নের বিষয়টি বিদ্যমান রয়েছে, যা মন্ত্রণালয় ও এর আওতাধীন দপ্তর/সংস্থা কর্তৃক গৃহীত কার্যক্রম ও পদক্ষেপে প্রতীয়মান হয়। দেশের বিদ্যমান বিমানবন্দরসমূহের অপারেশনাল কাজে নারীদের অংশগ্রহণের সুযোগ বৃদ্ধি, বিমান চলাচল, যাত্রী ও মালামাল পরিবহণে সক্ষমতা বৃদ্ধি/সম্প্রসারণের লক্ষ্যে গৃহীত বিভিন্ন কার্যক্রমের আওতায় চলমান ও বাস্তবায়িতব্য প্রকল্পে নারীদের কর্মসংস্থানের সুযোগ সৃষ্টির বিষয়টি এ মন্ত্রণালয় যথাযথ গুরুত্ব দিচ্ছে। কমিউনিটি অংশগ্রহণ নিশ্চিত করে পর্যটনশিল্প বিকাশের মাধ্যমে সমাজের নারী-পুরুষ সকলের জন্য কর্মসংস্থানের সুযোগ সৃষ্টি করা হচ্ছে। এছাড়া স্থানীয় নারীদের হাতে-তৈরি পণ্য ও সংস্কৃতির ক্ষেত্র প্রসার করা হচ্ছে এবং নারীদের আর্থিকভাবে সাবলম্বী করার লক্ষ্যে বিভিন্ন কার্যক্রম পরিচালনা করা হচ্ছে।

জাতীয় নারী উন্নয়ন নীতিমালা-২০১১-এর বাস্তবায়ন ও মনিটরিং এর লক্ষ্যে বেসামরিক বিমান পরিবহন ও পর্যটন মন্ত্রণালয়ের আওতাধীন বিভিন্ন দপ্তর/সংস্থা এবং অন্যান্য মন্ত্রণালয়ের সাথে সমন্বয়ের মাধ্যমে দায়িত্ব পালন করে থাকে। জাতীয় নারী উন্নয়ন নীতিমালা-২০১১ বাস্তবায়নের অংশ হিসেবে এ মন্ত্রণালয়ের যুগ্মসচিব এবং উপসচিব পর্যায়ের কর্মকর্তাগণকে জেন্ডার ফোকাল ডেস্ক হিসেবে মনোনয়ন প্রদান করা হয়েছে। এছাড়া এ মন্ত্রণালয়ে বিভিন্ন আইন ও নীতিমালার মধ্যে জাতীয় পর্যটন নীতিমালা-২০১০-এ পর্যটনশিল্প বিকাশের মাধ্যমে ব্যাপক কর্মসংস্থানের সুযোগ সৃষ্টি করে নারী উন্নয়ন তথা দারিদ্র্য বিমোচনে অবদান নিশ্চিত করা হয়েছে। এর ফলে দুস্থ ও গরিব নারীদের কর্মসংস্থানের সুযোগ তৈরি হয়েছে এবং তারা অর্থনৈতিকভাবে স্বাবলম্বী হয়েছে। বাংলাদেশ বেসামরিক বিমান চলাচল কর্তৃপক্ষের কর্মচারী চাকরি প্রবিধানমালা-২০২১-এ নারী সহকর্মীদের প্রতি মর্যাদাপূর্ণ আচরণের বিষয়টি অর্ন্তভুক্ত করার মাধ্যমে নারীদের জন্য নিরাপদ কাজের পরিবেশ নিশ্চিত করার উদ্যোগ নেয়া হয়েছে।

**৩.0 মন্ত্রণালয়/বিভাগ/দপ্তর/সংস্থায় কর্মরত এবং উপকারভোগী নারী ও পুরুষের তথ্য**

**৩.১ কর্মরত নারী ও পুরুষের তথ্য**

| **প্রতিষ্ঠান** | **মোট** | **পুরুষ** | **নারী** | **নারীর শতকরা হার** |
| --- | --- | --- | --- | --- |
| সচিবালয় | ১১৮ | ৯৪ | ২৪ | 20.3 |
| অধীন সংস্থাসমূহ | ১৩,৮৪৯ | ১২,২৮৫ | ১,৫৬৪ | 11.৩ |
| **মোট :** | **১৩,৯৬৭** | **১২,৩৭৯** | **১,৫৮৮** | **১১.৪** |

**৩.২ উপকারভোগী নারী ও পুরুষের তথ্য**

| **কর্মসূচি/প্রতিষ্ঠান** | **মোট** | **পুরুষ** | **নারী** | **নারীর শতকরা হার** |
| --- | --- | --- | --- | --- |
| সচিবালয় | ১০৮ | ৮৪ | ২৪ | 22.2 |
| অধীন সংস্থাসমূহ | ১৬,২২০ | ১৪,১৮৭ | ২,০৩৩ | 12.53 |
| **মোট :** | **১৬,৩২৮** | **১৪,২৭১** | **২,০৫৭** | **১২.৬** |

**4.০ মন্ত্রণালয়/বিভাগের বাজেটে নারীর হিস্যা**

(কোটি টাকায়)

| **বিবরণ** | **বাজেট 20২4-25** | | | **সংশোধিত 2023-২4** | | | **বাজেট 2023-২4** | | | **প্রকৃত 2022-23** | | |
| --- | --- | --- | --- | --- | --- | --- | --- | --- | --- | --- | --- | --- |
| **বাজেট** | **নারীর হিস্যা** | | **সংশোধিত** | **নারীর হিস্যা** | | **বাজেট** | **নারীর হিস্যা** | | **প্রকৃত** | **নারীর হিস্যা** | |
| **নারী** | **শতকরা হার** | **নারী** | **শতকরা হার** | **নারী** | **শতকরা হার** | **নারী** | **শতকরা হার** |
| মোট বাজেট |  |  |  |  |  |  |  |  |  |  |  |  |
| বিভাগের বাজেট |  |  |  |  |  |  |  |  |  |  |  |  |
| উন্নয়ন বাজেট |  |  |  |  |  |  |  |  |  |  |  |  |
| পরিচালন বাজেট |  |  |  |  |  |  |  |  |  |  |  |  |

সূত্র : আরসিজিপি ডাটাবেইজ

**৫.0 মন্ত্রণালয়ের অগ্রাধিকারসম্পন্ন ব্যয়খাত/কর্মসূচিসমূহের মাধ্যমে নারী উন্নয়নের প্রভাব**

| **অগ্রাধিকারসম্পন্ন ব্যয়খাত/কর্মসূচিসমূহ** | **নারী উন্নয়নে এর প্রভাব (প্রত্যক্ষ ও পরোক্ষ)** |
| --- | --- |
| বেসামরিক বিমান চলাচলসংক্রান্ত অবকাঠামো স্থাপন ও আধুনিকায়ন | বাংলাদেশ বেসামরিক বিমান চলাচল কর্তৃপক্ষ বিমানবন্দরের অপারেশনাল স্বার্থে গৃহীত উন্নয়ন কার্যক্রমে সরকারের বিদ্যমান বিধিবিধান অনুযায়ী নারীর অংশগ্রহণের বিষয়টি নিশ্চিত করে থাকে। এতে নারীর কর্মসংস্থানের সুযোগ সৃষ্টি তথা আয় বৃদ্ধির মাধ্যমে পরোক্ষভাবে নারীর ক্ষমতায়ন ও দেশের অর্থনৈতিক উন্নয়ন নিশ্চিত হচ্ছে। |
| মানবসম্পদ উন্নয়নে প্রশিক্ষণ পরিচালনা | বাংলাদেশ পর্যটন করপোরেশন কর্তৃক ট্যুর অপারেটর, ট্যুরিস্ট গাইড, টিকেটিং, ট্রাভেল এজেন্সি, শেফ, বেকারি, হাউজ কিপিং, স্টুয়ার্ড, ফুড এন্ড বেভারেজ সার্ভিস, বেকারি এন্ড পেস্ট্রি, হাইজিন ইত্যাদি বিষয়ে নারীদের প্রশিক্ষণের মাধ্যমে দেশে ও বিদেশে নারীদের কর্মসংস্থানের সুযোগ সৃষ্টি হয়েছে। |

**৬.0 নারী উন্নয়নে মন্ত্রণালয়/বিভাগের সাম্প্রতিক সময়ের উল্লেখযোগ্য সাফল্য**

পর্যটন সংশ্লিষ্ট মানবসম্পদ উন্নয়নের অংশ হিসেবে ২০২২-২৩ অর্থবছরে ৫০ জন নারী ট্যুরিস্ট পুলিশ, ৪৫ জন স্থানীয় প্রশাসনের নারী কর্মচারী ও ১০৭ জন নারী ট্যুর-গাইড এবং পর্যটন ব্যবস্থাপনার সাথে জড়িত ৩০ জন নারী প্রশিক্ষণার্থীকে প্রশিক্ষণ প্রদান করা হয়েছে। দেশের বিভিন্ন পর্যটন আকর্ষণকে কেন্দ্র করে Volunteers for Sustainable Tourism (VST) বিষয়ে ৩৭ জন নারীকে এবং কমিউনিটি বেইজড ট্যুরিজম সম্প্রসারণের জন্য ৩০ জন নারীকে প্রশিক্ষণ দেয়া হয়েছে। এছাড়া চট্টগ্রাম বিমানবন্দরে কন্ট্রোল টাওয়ার এবং হযরত শাহজালাল আন্তর্জাতিক বিমানবন্দরে অভ্যন্তরীণ টার্মিনাল ভবনের বহির্গমন লাউঞ্জে নারীদের জন্য টয়লেট ফ্যাসিলিটি বৃদ্ধি করা হয়েছে। যশোর ও সৈয়দপুর বিমানবন্দরের সম্প্রসারিত টার্মিনাল ভবনেও নারীদের জন্য পৃথক ব্রেস্ট-ফিডিং রুম এবং টয়লেট ফ্যাসিলিটি বৃদ্ধি করা হয়েছে।

**৭.0 নারী উন্নয়নের লক্ষ্যমাত্রা অর্জনে প্রতিবন্ধকতাসমূহ**

* পর্যটন খাতে নারীর অংশগ্রহণ সংক্রান্ত নির্ভরযোগ্য তথ্য-উপাত্ত না থাকায় পর্যটনশিল্পের মাধ্যমে নারী উন্নয়নের সঠিক পরিকল্পনা প্রণয়নে সমস্যা;
* টুরিস্ট গাইড হিসেবে কাজের ক্ষেত্রে পারিবারিক ও সামাজিক বাধা;
* খণ্ডকালীন চাকরি এবং স্বল্প বেতনের কারণে টুরিস্ট গাইড কাজে নারীদের অনাগ্রহ;
* পর্যটন সেবা বিশেষ করে হোটেল, মোটেল, রিসোর্টে এ কাজের ক্ষেত্রে নিরাপত্তার আশঙ্কায় নারীদের তুলনামূলক কম অংশগ্রহণ;
* হোটেল ও হসপিটালিটি ব্যবস্থাপনায় নারীদের ভাষাগত বিশেষ করে ইংরেজি ভাষায় দক্ষতার অভাব; এবং
* ধর্মীয় ও সামাজিক বিধি-নিষেধের কারণে বৈমানিক ও কেবিন ক্রু কাজে নারীদের অনীহা।

**৮.0 ভবিষ্যৎ করণীয় সম্পর্কে সুপারিশ**

* বিমান পরিবহণ সেবার মানোন্নয়নের লক্ষ্যে এভিয়েশন খাতে নারীদের উৎসাহিত করার নিমিত্ত বাংলাদেশের ফ্লাইং স্কুলে প্রশিক্ষণের জন্য ২ জন নারী পাইলটকে প্রণোদনা প্রদান করা;
* স্থানীয় পণ্যের প্রসার ও প্রচারের মাধ্যমে বিপণন কার্যক্রমে নারীদের উদ্ধুদ্ধ করার লক্ষ্যে স্থানীয়ভাবে নারীদের জন্য প্রশিক্ষণের উদ্যোগ গ্রহণ করা;
* কর্মরত নারীদের জন্য বাণিজ্যিক ইউনিটসমূহে মাতৃদুগ্ধ শিশুদের জন্য পৃথক ব্রেস্ট-ফিডিং কর্নার এবং ডে-কেয়ার কর্নার স্থাপন;
* বিভিন্ন ক্ষুদ্র ও কুটির শিল্পের সাথে জড়িত প্রান্তিক নারীদের প্রশিক্ষণের মাধ্যমে পর্যটনশিল্প সম্পর্কে সচেতনতা তৈরি; এবং
* বাংলাদেশ সার্ভিসেস লিমিটেড (বিএসএল)-এর মালিকানাধীন ইন্টারকন্টিনেন্টাল ঢাকা হোটেলের নারী কর্মকর্তা/কর্মচারীদের কর্মদক্ষতা বৃদ্ধির লক্ষ্যে নিয়মিত প্রয়োজনীয় প্রশিক্ষণ প্রদান করা।